La nivel individual, banca a raportat un profit net de 322 milioane lei, în scădere de la 332,7 milioane lei în primjul trimestru al anului 2023.
”Profitul brut al grupului BRD a atins 455 milioane lei în T1 2024 (+6,5% comparativ cu T1 2023), iar raportul cost-venit a fost îmbunătăţit prin efectul pozitiv al veniturilor (53,8% în T1 2024 faţă de 54,3% în T1 2023)”, arată raportul băncii.
Venitul net bancar al Grupului BRD a atins o creştere de 5,3% în T1 2024, faţă de aceeaşi perioadă din 2023, până la 984,66 milioane lei, din care venitul bancar net al băncii a fost de 941,5 milioane lei. Comparativ, în primul trimestru din 2023, venitul bancar net al grupului a fost de 935,33 milioane lei, iar cel al băncii a fost de 893,3 millioane lei.
”În T1 2024, venitul net bancar al Grupului BRD a atins o creştere de 5,3% faţă de aceeaşi perioadă din 2023, până la 985 milioane lei. Aceasta a fost susţinută în principal de creşterea cu 6,8% în dinamică anuală a veniturilor nete din dobânzi, determinată de efectul pozitiv de volum, în timp ce impactul dobânzilor s-a inversat, având în vedere ratele mai scăzute ale dobânzii comparativ cu T1 2023 (media ROBOR 3M a scăzut de la 7,10% în T1 2023 la 6,11% în T1 2024). Comisioanele nete au crescut cu 8% an/an, propulsate de veniturile mai mari din transferuri, carduri şi activităţi pe piaţa de capital, precum şi de contribuţia sporită a angajamentelor extrabilanţiere, parţial temperată de veniturile mai scăzute aferente retragerilor la ghişeu, ca urmare a creşterii penetrării canalelor digitale şi de contracţia comisioanelor pentru conturile curente neincluse în pachete”, se mai arată în raport.
După creşterea din primele două luni ale anului 2024, datorată noilor impozite şi taxe indirecte, rata inflaţiei a încetinit în martie 2024, revenind la nivelul de 6,6%. Totuşi, rata medie a inflaţiei din ultimele 12 luni a rămas ridicată, la 8,5%, exercitând în continuare presiuni asupra costurilor. Cu toate acestea, disciplina în ceea ce priveşte gestionarea costurilor a limitat creşterea cheltuielilor generale la +4,2% an/an faţă de T1 2023. Creşterea cheltuielilor de personal cu +9,3% în dinamică anuală în T1 2024 a fost determinată de efectul preţurilor şi beneficiilor sporite într-un context inflaţionist, precum şi de cel al unei pieţe a muncii extrem de competitivă.
Contribuţiile cumulate estimate la Fondul de Garantare a Depozitelor şi la Fondul de Rezoluţie s-au redus la 43,1 milioane lei în 2024, de la 75,8 milioane RON în T1 2023. Impactul pozitiv al acestei reduceri a costurilor a fost aproape în întregime compensat în T1 2024 de aplicarea, începând din 2024, a noii taxe de 2% din cifra de afaceri (în valoare de 30,4 milioane lei pentru T1 2024, calculată şi plătită trimestrial pe baza rezultatelor efective).
Portofoliul de credite a crescut cu 12% faţă de anul trecut, cu o contribuţie solidă din partea tuturor segmentelor de activitate. Producţia de credite noi pentru persoane fizice a înregistrat un nou record de 2,3 miliarde lei în primul trimestru al anului 2024. Creditarea companiilor menţine un nivel constant de creştere, +20% faţă de anul trecut, bazându-se pe parteneriate pe termen lung cu clienţii şi pe o reputaţie solidă în piaţă.
La sfârşitul lunii martie 2024, producţia cumulată de tranzacţii sustenabile din ultimii 3 ani a atins 976 milioane euro, foarte aproape de obiectivul de 1 miliard de euro stabilit iniţial pentru sfârşitul anului 2025.
”În plus, T1 2024 este marcat de o tranzacţie de referinţă pe piaţa românească, şi anume o operaţiune inovatoare de transfer sintetic al riscurilor semnificative (SRT) încheiată cu IFC (membră a Grupului Băncii Mondiale) având la bază un portofoliu de referinţă de 700 milioane euro, tranzacţie care ne permite să eliberăm capital cu scopul de a ne spori capacitatea de finanţare a proiectelor cu impact asupra durabilităţii în România (peste 300 milioane euro destinaţi iniţiativelor legate de climă şi întreprinderilor mici deţinute de femei). Pentru a completa imaginea primului trimestru, pe plan digital continuăm să îmbunătăţim experienţa clienţilor noştri prin crearea de noi funcţionalităţi atât pe aplicaţia mobilă, cât şi pe platforma web. YOU BRD, aplicaţia e-banking, continuă să crească şi să atragă noi utilizatori, ajungând la aproape 1,5 milioane de clienţi. Toate cele de mai sus s-au tradus într-o performanţă financiară solidă pentru T1 2024, cu un rezultat net ridicat, de 326 de milioane RON şi ROE de 14,5 %, incluzând impactul noii taxe pe cifra de afaceri pentru trimestrul I şi contribuţiile cumulate estimate la Fondurile de Garantare a Depozitelor şi de Rezoluţie pentru întregul an”, a declarat Maria Rousseva, CEO al BRD Groupe Société Générale.
BRD – Groupe Société Générale operează o reţea de 391 de unităţi. Activele totale ale băncii se ridicau, la sfârşitul lunii martie 2024, la 81,7 miliarde lei. BRD face parte din Grupul Société Générale, unul dintre cele mai mari grupuri europene de servicii financiare.
Grupul are 126.000 de angajaţi în 65 de ţări şi 25 de milioane de clienţi în întreaga lume, în trei activităţi complementare: Retail banking în Franţa, private banking şi asigurări, Global Banking şi Soluţii pentru Investitori, Retail banking internaţional, Servicii de mobilitate şi leasing.